ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1141/96 υποβολή: Iρigo Mιndez de Vigo (PPE) προς την Επιτροπή (13 Μαΐου 1996)

Θέμα: Εμπορικές σχέσεις με τις ΗΠΑ

Παρόλο που, κατ' εφαρμογήν των συμφωνιών του Γύρου της Ουρουγουάης, οι δασμοί στο εμπόριο ΕΟΚ-ΗΠΑ μειώνονται, εξακολουθούν ακόμη να υπάρχουν εμπόδια στα οποία προσκρούουν οι ευρωπαϊκές επιχειρήσεις που φιλοδοξούν να πωλήσουν τα προϊόντα τους ή να επενδύσουν στη βόρειοαμερικανική αγορά: ορισμένες διατάξεις προστατευτικού χαρακτήρα εμποδίζουν τις ευρωπαϊκές επιχειρήσεις να κατασκευάσουν τερματικούς σταθμούς αεροδρομίων, να πωλήσουν στόλους οχημάτων ή να εκτελέσουν άλλες μορφές δημοσίων συμβάσεων. Δυσκολίες εξακολουθούν να αντιμετωπίζουν επίσης για την εξαγωγή των προϊόντων τους οι κλωστοϋφαντουργοί και οι κατασκευαστές ετοίμων ενδυμάτων.

Σύμφωνα με πληροφορία της Επιτροπής, ΕΕ και ΗΠΑ ανέλαβαν την υποχρέωση να μελετήσουν τα μειονεκτήματα και τα πλεονεκτήματα που συνεπάγεται η μείωση ή η κατάργηση των εμπορικών φραγμών που εξακολουθούν να υπάρχουν εκατέρωθεν.

Μπορεί να μας πει η Επιτροπή εάν υπάρχει κάποιο προκαθορισμένο χρονοδιάγραμμα όσον αφορά την περάτωση της εν λόγω μελέτης, και εάν έχουν ήδη υπάρξει επαφές με τις ευρωπαϊκές εξαγωγικές επιχειρήσεις προκειμένου να γίνουν γνωστές οι απόψεις τους και τα εμπόδια στα οποία προσκρούουν στο πλαίσιο του διεξαγόμενου εμπορίου με τις ΗΠΑ;

Απάντηση του sir Leon Brittan εξ ονόματος της Επιτροπής (29 Μαΐου 1996)

Η μελέτη στην οποία αναφέρεται το Αξιότιμο Μέλος του Κοινοβουλίου αποτελεί μέρος κοινού σχεδίου δράσης της Ευρωπαϊκής Ένωσης και των Ηνωμένων Πολιτειών, που εγκρίθηκε κατά τη σύνοδο κορυφής των δύο μερών στη Μαδρίτη στις 3 Δεκεμβρίου 1995. Η μελέτη πραγματοποιήθηκε από κοινού από την Επιτροπή και την κυβέρνηση των Ηνωμένων Πολιτειών στο πλαίσιο της δημιουργίας της «νέας διατλαντικής αγοράς» και εξετάζει τρόπους για τη διευκόλυνση των εμπορευματικών συναλλαγών και των συναλλαγών στον τομέα των υπηρεσιών, καθώς και τρόπους για την περαιτέρω μείωση ή και την εξάλειψη των δασμολογικών και των μη δασμολογικών εμποδίων.

Οι δύο πλευρές συμφώνησαν ότι, κατά τις τρεις προσεχείς συνόδους κορυφής θα προβούν σε αμοιβαία ενημέρωση σχετικά με την επιτελούμενη πρόοδο και σε συστάσεις για την ανάληψη δράσης. Στο δεύτερο εξάμηνο του 1997 θα επανεξετάσουν τη μελέτη, προκειμένου να αξιολογήσουν τα αποτελέσματά της και να αποφασίσουν όσον αφορά τη συνέχισή της.

Για τη δημιουργία της «νέας διατλαντικής αγοράς», συνεκτιμούνται στη μελέτη οι συστάσεις του διατλαντικού επιχειρηματικού διαλόγου («Transatlantic Business Dialogue»-TABD). Τα «γενικά συμπεράσματα» της διάσκεψης TABD στη Σεβίλλη, στις 10 και 11 Νοεμβρίου 1995, καθώς και τα αποτελέσματα της παρακολούθησης αυτής της διάσκεψης αποτελούν σημαντικό συντελεστή της κοινής μελέτης, ιδίως δε όσον αφορά τον εντοπισμό των προσκομμάτων στις συναλλαγές με τις Ηνωμένες Πολιτείες. Οι εξαγωγικές ευρωπαϊκές εταιρείες συνέβαλαν επίσης, άμεσα ή μέσω των κρατών μελών, στην κατάρτιση της τελευταίας έκθεσης της Επιτροπής για τα εμπόδια που θέτουν οι Ηνωμένες Πολιτείες στις συναλλαγές και τις επενδύσεις. Η εν λόγω έκθεση αποτελεί, με τη σειρά της, σημαντική πηγή για την κοινή μελέτη.
ΓΡΑΠΤΗ ΕΡΩΤΗΣΗ P-0574/96 υποβολή: Peter Truscott (PSE) προς την Επιτροπή (1 Μαρτίου 1996)

Θέμα: Στατιστική Υπηρεσία

Μπορεί η Επιτροπή να επιβεβαιώσει την ακρίβεια των στατιστικών δεδομένων, που περιλαμβάνονται στο σχέδιο εγγράφου DGY «σχετικά με την κατάσταση της υγείας στην Ευρωπαϊκή Κοινότητα» CEC/Y/F/I/LUX(13/95, τα οποία υποδεικνύουν ότι το Ηνωμένο Βασίλειο αποτελεί το μόνο κράτος μέλος της Ευρωπαϊκής Ένωσης με νόμιμη μετανάστευση.

Θα μπορούσε, επίσης, η Επιτροπή να διατυπώσει τη γνώμη της σχετικά με το νομοσχέδιο για την χορήγηση ασύλου και τη μετανάστευση που θεσπίζεται επί του παρόντος από το Κοινοβούλιο του Ηνωμένου Βασιλείου με κυβερνητική υποστήριξη, και την προτεινόμενη χρήση του επονομαζόμενου «λευκού καταλόγου» των χωρών που θεωρούνται ασφαλείς;

Απάντηση της κ. Gradin εξ ονόματος της Επιτροπής (11 Απριλίου 1996)

Σύμφωνα με τα πλέον πρόσφατα στοιχεία (στατιστικές του 1995 όσον αφορά τη μετανάστευση), τα οποία αφορούν την περίοδο 1960 μέχρι 1993, από το 1983 και μετά η μετανάστευση προς το Ηνωμένο Βασίλειο ήταν 50.000 ετησίως κατά μέσο όρο. Η έκθεση σχετικά με την κατάσταση της δημόσιας υγείας στην Κοινότητα ((COM (95) 357 τελικό. )), στην οποία αναφέρεται το Αξιότιμο Μέλος του Κοινοβουλίου, βασιζόταν όσον αφορά το Ηνωμένο Βασίλειο σε στοιχεία τα οποία έχουν ήδη αναθεωρηθεί.

Όσον αφορά την πρόταση νόμου του Ηνωμένου Βασιλείου σχετικά με το άσυλο και τη μετανάστευση, κρίνουμε ότι δεν είναι αρμόδια η Επιτροπή να εκφέρει γνώμη σχετικά με ένα νομοσχέδιο το οποίο εξακολουθεί να αποτελεί αντικείμενο συζήτησης εντός του εθνικού κοινοβουλίου.

Όσον αφορά την έννοια «ασφαλείς χώρες» η οποία ενσωματώθηκε στη νομοθεσία αρκετών κρατών μελών κατά τα τελευταία χρόνια, η Επιτροπή παραπέμπει το Αξιότιμο Μέλος του Κοινοβουλίου στην απάντηση που έδωσε στη γραπτή ερώτηση Ε-46/95 της κας Maij-Weggen ((ΕΕ C 175 της 10.07.1995. )).
ΓΡΑΠΤΗ ΕΡΩΤΗΣΗ E-0857/96 υποβολή: Hiltrud Breyer (V) προς την Επιτροπή (12 Απριλίου 1996)

Θέμα: Κονσερβοποιημένες τροφές για σκύλους και γάτες

1. Γνωρίζει η Επιτροπή ότι στις κονσεβοποιημένες τροφές για σκύλους και γάτες περιέχεται συχνά κρέας μολυσμένο από παράσιτα και ιούς;

2. Γνωρίζει η Επιτροπή όιτ πολλοί σκύλοι και γάτες που μεγαλώνουν ως οικόσιτα ζώα ασθενούν και πεθαίνουν λόγω κακής τροφής;

3. Γνωρίζει η Επιτροπή ότι οι κατασκευαστές ζωοτροφών χρησιμοποιούν βιομηχανικά απορρίματα, χαλασμένα γεωργικά προϊόντα και υπολείμματα σφαγείου από άρρωστα ζώα;

4. Υπάρχει κάποια νομική βάση ώστε να σταματήσει αυτή η κατάσταση;

Απάντηση του κ. Fischler εξ ονόματος της Επιτροπής (6 Μαΐου 1996)

Το ακατέργαστο υλικό ζωικής προέλευσης από το οποίο παρασκευάζονται τροφές για ζώα συντροφίας λαμβάνεται είτε από υγιή σφαγέντα ζώα, το κρέας των οποίων κρίθηκε κατάλληλο για ανθρώπινη κατανάλωση, είτε από υλικο χαμηλού κινδύνου, όπως ορίζεται στην οδηγία 90/667/ΕΟΚ ((ΕΕ L 363 της 27.12.1990, όπως τροποποιήθηκε τελευταία από την πράξη προχώρησης της Αυστρίας, της Φινλανδίας και της Σουηδίας. )) του Συμβουλίου, το οποίο δεν παρουσιάζει σοβαρούς κινδύνους για τη μετάδοση ασθενειών στον άνθρωπο ή τα ζώα.

Επιπλέον, η οδηγία 92/118/ΕΟΚ ((ΕΕ L 62 της 15.03.1993, όπως τροποποιήθηκε τελευταία από την απόφαση 96/103/ΕΚ της 29.1.1996 - ΕΕ L 24 της 31.1.1996. )) του Συμβουλίου θεσπίζει ειδικές απαιτήσεις για τις τροφές ζώων συντροφίας που περιέχουν υλικά χαμηλού κινδύνου. Ειδικότερα, οι τροφές για ζώα συντροφίας που είναι συσκευσασμένες σε ερμητικώς κλειστούς περιέκτες πρέπει να υποβάλλονται σε θερμική επεξεργασία σε 3 Fc τουλάχιστον.
ΓΡΑΠΤΗ ΕΡΩΤΗΣΗ E-0964/96 υποβολή: Christine Oddy (PSE) προς την Επιτροπή (26 Απριλίου 1996)

Θέμα: Τα παιδιά του δρόμου στη Γουατεμάλα

Το 1994 εγκρίθηκε πρόγραμμα αξίας 2.5 εκατ. Ecu για τα παιδιά του δρόμου. Ένα 10% περίπου χορηγήθηκε στην Casa Alianza και 50% περίπου προορίζεται να καλύψει τις αποδοχές του νομικού προσωπικού της αντίστοιχης υπηρεσίας νομικής αρωγής.

Πληροφορηθήκαμε τώρα ότι αυτά τα ποσά δεν είναι δυνατόν να χρησιμοποιηθούν για την πληρωμή των αποδοχών του προσωπικού. Έχοντας υπόψη το ζωτικής σημασίας έργο της Casa Alianza για τα παιδιά του δρόμου, θα καταργήσει η Επιτροπή αυτήν την ρύθμιση;

Απάντηση του κ. Marin εξ ονόματος της Επιτροπής (21 Μαΐου 1996)

Η Επιτροπή ευχαριστεί το Αξιότιμο Μέλος του Κοινοβουλίου για το ενδιαφέρον που εξέφρασε για το πρόγραμμα υπέρ των παιδιών του δρόμου που υπεγράφη στη Γουατεμάλα στις 6 Απριλίου 1995 από τον Εισαγγελέα των Ανθρωπίνων Δικαιωμάτων.

Σύμφωνα με όσα αποφασίστηκαν στο πλαίσιο της σύμβασης χρηματοδότησης, το ποσό που διατέθηκε στην Casa Allianza για τα τρία έτη χρηματοδότησης ανέρχεται σε 160.000 Ecu και προορίζεται για την ενίσχυση της υπηρεσίας νομικής στήριξης. Όπως ζητήθηκε αρχικά από την Casa Allianza, η κοινοτική βοήθεια επιτρέπει την χρηματοδότηση ενός συμβούλου, ενός συμβούλου ιατρού, ενός ερευνητή και τριών παραγόντων. Η Casa Allianza αναλαμβάνει την πληρωμή των μισθών του διοικητικού προσωπικού.
ΓΡΑΠΤΗ ΕΡΩΤΗΣΗ E-1013/96 υποβολή: Luciano Vecchi (PSE) προς την Επιτροπή (26 Απριλίου 1996)

Θέμα: Καθυστερήσεις στην καθιέρωση οικολογικού σήματος (eco-label) για τα κεραμεικά πλακάκια

Εδώ και μερικά χρόνια έχει δρομολογηθεί η διαδικασία καθορισμού των κοινοτικών κανόνων για την καθιέρωση ένδειξης οικολογικής ποιότητας (eco-label) για τα κεραμεικά πλακάκια, όπως ήδη συμβαίνει με άλλα προϊόντα.

Δεδομένου ότι έχουν ήδη διεξαχθεί διεξοδικές μελέτες για το θέμα αυτό, γιατί δεν έχει ακόμη εγκριθεί η σχετική νομοθεσία, και πότε πρόκειται να προχωρήσει αυτό το θέμα το οποίο φαίνεται σήμερα να έχει περιπέσει σε αδράνεια;

Απάντηση της κας Bjerregaard εξ ονόματος της Επιτροπής (20 Μαΐου 1996)

Σύμφωνα με τον κανονισμό (ΕΟΚ) αριθ. 880/92 του Συμβουλίου σχετικά με κοινοτικό σύστημα απονομής οικολογικού σήματος ((EE L 99 της 11.04.1992. )), η Επιτροπή κινεί τη διαδικασία καθορισμού οικολογικών κριτηρίων για την απονομή του κοινοτικού οικολογικού σήματος σε συγκεκριμένες κατηγορίες προϊόντων, μετά από σχετική αίτηση αρμοδίου οργανισμού ή κατόπιν δικής της πρωτοβουλίας. Προτού υποβάλει αίτηση στην Επιτροπή, ο αρμόδιος οργανισμός προβαίνει σε διαβουλεύσεις με τις ομάδες συμφερόντων και κοινοποιεί στην Επιτροπή τα αποτελέσματα των διαβουλεύσεων αυτών.

Ένας ιταλικός οργανισμός, ο Enea, μελέτησε τη δυνατότητα καθορισμού οικολογικών κριτηρίων για κεραμικά πλακίδια. Η Ιταλία δεν κατόρθωσε ωστόσο μέχρι σήμερα να συστήσει αρμόδιο φορέα κατά την έννοια του άρθρου 9 του κανονισμού. Ως εκ τούτου, η Επιτροπή δεν έχει λάβει σχετική αίτηση για να κινήσει διαδικασία καθορισμού κριτηρίων όσον αφορά την εν λόγω ομάδα προϊόντων. Επιπλέον, μια άτυπη συζήτηση γύρω από τη διεξαχθείσα μελέτη κατέδειξε ότι η ενδεχόμενη ανάπτυξη οικολογικών κριτηρίων για κεραμικά πλακίδια αναμένεται να προσκρούσει σε αρκετές δυσκολίες.

Η Επιτροπή επεξεργάζεται τώρα αναθεώρηση του κανονισμού για το οικολογικό σήμα. Στο πλαίσιο αυτό, θα εξετάσει κατά πόσο είναι σκόπιμο να διεξαχθούν περαιτέρω εργασίες στο θέμα των κεραμικών πλακιδίων υπό το φως των προσανατολισμών που έχουν επιλεγεί για την αναθεώρηση του κοινοτικού συστήματος απονομής οικολογικού σήματος.
ΓΡΑΠΤΗ ΕΡΩΤΗΣΗ E-0685/96 υποβολή: Jesϊs Cabezσn Alonso (PSE) προς την Επιτροπή (26 Μαρτίου 1996)

Θέμα: Χρησιμοποίηση «οικολογικής κυτταρίνης»

Από τις χίλιες περίπου επιχειρήσεις παραγωγής κυτταρίνης που υπάρχουν σε ολόκληρο τον κόσμο, μόνο 27 χρησιμοποιούν τη διαδικασία καθαρής παραγωγής χαρτομάζας, χρησιμοποιώντας τεχνικές λευκάνσεως με οξυγόνο, αντί χλωρίου.

Οι επιχειρήσεις αυτές χρειάστηκε να επενδύσουν σημαντικά ποσά γι' αυτόν το σκοπό. Η τιμή της λεγόμενης «καθαρής κυτταρίνης» στην αγορά καθίσταται κατά τι ακριβότερη.

Σκέφθηκε η Επιτροπή να αναλάβει κάποια πρωτοβουλία για την προώθηση της χρησιμοποίησης αυτού του είδους της χαρτομάζας;

Απάντηση της κας Bjerregaard εξ ονόματος της Επιτροπής (10 Μαΐου 1996)

Η παραγωγή χαρτοπολτού και χαρτιού στην Κοινότητα πρέπει να ανταποκρίνεται στη σχετική κοινοτική και εθνική νομοθεσία η οποία περιλαμβάνει διατάξεις για τον περιορισμό και την πρόληψη της ρύπανσης των υδάτων.

Πέραν τούτου, το 1992 καθιερώθηκε για τα προϊόντα κοινοτικό σύστημα απονομής οικολογικού σήματος το οποίο λειτουργεί σε εθελούσια βάση και ευνοεί επίσης έμμεσα τη χρήση «καθαρών» τεχνολογιών. Στο πλαίσιο του συστήματος αυτού αναπτύχθηκαν κριτήρια για προϊόντα χαρτιού οικιακής χρήσης (χαρτί κουζίνας και χαρτί υγείας) βάσει των οποίων προωθείται η μείωση της χρήσης χλωριωμένων ενώσεων μέσω του περιορισμού των προσροφητών αλογονούχων οργανικών ενώσεων (ΑΟΧ). Με τον ίδιο τρόπο αναπτύσσονται τώρα κριτήραι απονομής οικολογικού σήματος για το αντιγραφικό χαρτί.

Δεδομένου ότι η ουσία η οποία συμβάλλει κατά κύριο λόγο στην παρουσία προσροφητών αλογονούχων οργανικών ενώσεων (ΑΟΧ) στα λύματα της βιομηχανίας χαρτοπολτού είναι το χλώριο και ιδίως το στοιχειακό χλώριο, οι καθοριζόμενες στα οικολογικά κριτήρια οριακές τιμές είναι τέτοιες ώστε να αποθαρρύνεται η χρήση του. Αντίστοιχα, η οριακή τιμή για τις εκπομπές ΑΟΧ από τη βιομηχανία χαρτοπολτού και χαρτιού καθορίστηκε σε 0,5 kg ανά τόννο ξηρανθέντος στον αέρα προϊόντος. Ως εκ τούτου, αντί του στοιχειακού χλωρίου, η βιομηχανία χρησιμοποιεί τώρα διοξείδιο του χλωρίου, οξυγόνο και όζον για τη λεύκανση. Οι μέθοδοι όμως αυτοί καταναλώνουν περισσότερη ενέργεια σε σχέση με εκείνες που χρησιμοποιούν στοιχειακό χλώριο.

Το οικολογικό σήμα επιδιώκει να ανταμείψει προϊόντα των οποίων η συνολική επίπτωση στο περιβάλλον είναι περιορισμένη. Η χρήση επομένως στοιχειακού χλωρίου ή άλλων μεθόδων λεύκανσης συνιστά ένα μόνο από τα λαμβανόμενα υπόψη κριτήρια. Για το λόγο αυτό, η Επιτροπή δεν προωθεί μια συγκεκριμένη μέθοδο βάσει ενός μόνο κριτηρίου αλλά ευνοεί τις διεργασίες που εφαρμόζουν «καθαρότερες» τεχνολογίες και τηρούν τις προβλεπόμενες νομικές απαιτήσεις.

Από,τι γνωρίζει η Επιτροπή, ο αποκαλούμενος «οικολογικός χαρτοπολτός» ιδίως ο τύπος TCF (totally chlorine free - χωρίς χλώριο) είχε προνομιακή θέση στην αγορά αλλά τόσο ο όγκος των πωλήσεων όσο και η προνομιακή θέση μειώθηκαν στα τέλη του 1995 και στις αρχές του 1996 λόγω της εντυπωσιακής πτώσης των τιμών του χαρτοπολτού.
ΓΡΑΠΤΗ ΕΡΩΤΗΣΗ E-1167/96 υποβολή: Christine Oddy (PSE) προς την Επιτροπή (15 Μαΐου 1996)

Θέμα: Κατάργηση των ορίων ηλικίας για τις προσλήψεις στα κοινοτικά όργανα

Στην απάντησή της στη γραπτή ερώτηση 394/92 ((ΕΕ C 296 της 24.10.1994, σελ. 3. )), η Επιτροπή ανέφερε ότι προτίθεται να καταργήσει σταδιακά τους περιορισμούς όσον αφορά τα ανώτατα όρια ηλικίας για τις προσλήψεις στις οποίες προβαίνει. Έχει, συνεπώς, η Επιτροπή προχωρήσει προς την κατεύθυνση της πλήρους κατάργησης των εν λόγω περιορισμών και, εάν όχι, πότε προβλέπει να συμβεί κάτι τέτοιο;

Απάντηση του κ. Liikanen εξ ονόματος της Επιτροπής (10 Ιουνίου 1996)

Η Επιτροπή, όπως και τα υπόλοιπα κοινοτικά όργανα, εφαρμόζει, σύμφωνα με τις διατάξεις του παραρτήματος ΙΙΙ του Κανονισμού Υπηρεσιακής Κατάστασης, ένα όριο ηλικίας, γενικά τα 35 έτη, για τη συμμετοχή στους διαγωνισμούς για τους εισαγωγικούς βαθμούς. Για τα αίτια διατήρησης αυτής της πολιτικής, παραπέμπουμε το αξιότιμο μέλος του Κοινοβουλίου στην απάντηση την οποία έδωσε η Επιτροπή στη γραπτή ερώτηση E-355/96 του κ. Cabezσn Alonzo και άλλων ((ΕΕ C 137 της 8.05.1996. )).

Όσον αφορά τους διαγωνισμούς για την ενδιάμεση στελέχωση, η Επιτροπή εφαρμόζει τώρα το όριο ηλικίας των 55 ετών, και για τους διαγωνισμούς LA για μεταφραστές των δύο νέων γλωσσών το όριο ηλικίας ανήλθε στα 40 έτη. Όσον αφορά την επιλογή εκτάκτων υπαλλήλων για ειδικές θέσεις με πολύ συγκεκριμένα καθήκοντα, τα όρια ηλικίας δεν εφαρμόζονται πλέον, σύμφωνα με τις προθέσεις της Επιτροπής, τις οποίες εξήγγειλε στην απάντησή της στη γραπτή ερώτηση στην οποία αναφέρεται το αξιότιμο μέλος του Κοινοβουλίου.

Εξάλλου, πρέπει να υπογραμμισθεί ότι μετά τα συμπεράσματα της τριμερούς ομάδας, θα ενισχυθεί η διοργανική συνεργασία, πράγμα που σημαίνει ότι όλες οι πλευρές της πολιτικής προσλήψεων, συμπεριλαμβανομένων των ορίων ηλικίας στις προκηρύξεις γενικών διαγωνισμών, θα πρέπει να μελετηθούν και να εξεταστούν στο πλαίσιο της συνεργασίας αυτής.
ΓΡΑΠΤΗ ΕΡΩΤΗΣΗ E-0939/96 υποβολή: Jesϊs Cabezσn Alonso (PSE) προς την Επιτροπή (26 Απριλίου 1996)

Θέμα: Οι ΜΜΕ και η διεθνής οικονομία

Ποιές πρωτοβουλίες προώθησε ή προτίθεται να προωθήσει η Επιτροπή για την ενίσχυση της ανταγωνιστικότητας των ευρωπαϊκών ΜΜΕ καθώς και της πρόσβασής τους στις εξαγωγές και στη διεθνή οικονομία;

Απάντηση του κ. Παπουτσή εξ ονόματος της Επιτροπής (7 Ιουνίου 1996)

Οι δραστηριότητες της Επιτροπής για την αύξηση της ανταγωνιστικότητας των ευρωπαϊκών μικρομεσαίων επιχειρήσεων (ΜΜΕ) και για τη βελτίωση της πρόσβασής τους στις αγορές εξαγωγών και στη διεθνή οικονομία, καλύπτουν ευρύ πεδίο πολιτικών. Η Επιτροπή δημοσίευσε πρόσφατα έκθεση ((COM (95) 362 τελικό. )) που καλύπτει και τις δύο δράσεις στα πλαίσια της πολιτικής επιχειρήσεων με στόχο να επωφεληθούν οι ΜΜΕ, ειδικά εκείνες που δημιουργούνται στα πλαίσια των διαρθρωτικών ταμείων, της έρευνας και τεχνολογικής ανάπτυξης και της διεθνούς συνεργασίας με ορισμένες τρίτες χώρες.

Το τρίτο πολυετές πρόγραμμα υπέρ των ΜΜΕ (1997-2000) ((COM (96) 98 τελικό. )), προσδιορίζει τις δράσεις τις οποίες σκοπεύει να αναλάβει η Επιτροπή στα πλαίσια της Ευρωπαϊκής πολιτικής επιχειρήσεων. Η διεθνοποίηση των ΜΜΕ είναι θέμα προτεραιότητας για το πρόγραμμα αυτό, σύμφωνα με το οποίο προβλέπονται ειδικά μέτρα υποστήριξης των ΜΜΕ στις στρατηγικές τους για τη διεθνοποίηση των δραστηριοτήτων τους. Επιπλέον, το ολοκληρωμένο πρόγραμμα υπέρ των ΜΜΕ και του τομέα της βιοτεχνίας, ((COM (94) 207 τελικό. )) συνδυάζουν σε ένα συνεκτικό πλαίσιο, τις σχετικά με τις ΜΜΕ δράσεις, υπό την αιγίδα άλλων κοινοτικών πολιτικών.

Στο πλαίσιο της στρατηγικής πρόσβασης στην αγορά για την Κοινότητα, η Επιτροπή θα αναπτύξει επίσης πρωτοβουλίες, με στόχο την προώθηση της διεθνοποίησης των ΜΜΕ. Αυτές θα αποτελούν πάντοτε συμπλήρωμα των δραστηριοτήτων των κρατών μελών στον τομέα αυτό. Διάφορα υπάρχοντα προγράμματα, όπως το «Gateway to Japan» («Άνοιγμα στην Ιαπωνία») θα ενσωματωθούν στην προσέγγιση αυτή.
ΓΡΑΠΤΗ ΕΡΩΤΗΣΗ E-0776/96 υποβολή: Gerardo Fernαndez-Albor (PPE) προς την Επιτροπή (1 Απριλίου 1996)

Θέμα: Προώθηση της βιομηχανικής επεξεργασίας των αλιευτικών προϊόντων

Ο εκσυγχρονισμός, η αναδιάρθρωση και η διαφοροποίηση της οικονομικής δραστηριότητες είναι ζωτικές προϋποθέσεις για την επιβίωση του αλιευτικού τομέα, στις περισσότερες αλιευτικές περιοχές Ισπανίας.

Ωστόσο, μεγαλύτερη σπουδαιότητα για την περαιτέρω αύξηση της αποδοτικότητας της αλιευτικής δραστηριότητας, στις περισσότερες αλιευτικές περιοχές της Ισπανίας, έχει η οργάνωση των αγορών, με ιδιαίτερη προώθηση των αλιευτικών προϊόντων, και η δημιουργία βιομηχανικών μονάδων επεξεργασίας των εν λόγω προϊόντων, πράγμα που θα συνέβαλε στην αύξηση της απασχόλησης σ' αυτόν τον τομέα, που θα πρέπει να γίνει αντιληπτό ότι δεν περιορίζεται μόνον στην αλίευση αλλά είναι πολύ ευρύτερος.

Γι' αυτό η προώθηση της βιομηχανικής επεξεργασίας των προϊόντων αλιείας έχει μιά τόσο ζωτική σημασία για την αναδιοργάνωση του τομέα στις περισσότερες αλιευτικές περιοχές της Ισπανίας.

Μπορεί η Επιτροπή να μου αναφέρει εάν τα κοινοτικά προγράμματα στήριξης των επιχειρηματικών πρωτοβουλιών για τη διαφοροποίηση της αλιευτικής δραστηριότητας, περιλαμβάνουν μέτρα για την προώθηση της κατάρτισης και την ανάπτυξη ειδικών επιχειρηματικών πρωτοβουλιών με απότερο στόχο τη δημιουργία νέων βιομηχανιών για την επεξεργασία των αλιευτικών προϊόντων.

Απάντηση της κ. Bonino εξ ονόματος της Επιτροπής (21 Μαΐου 1996)

Στο πλαίσιο των διαρθωτικών παρεμβάσεων για τον αλιευτικό τομέα στην Ισπανία, ο κλάδος της μεταποίησης και εμπορίας των αλιευτικών προϊόντων εντάσσεται στις προτεραιότητες χρηματοδότησης στο πλαίσιο του χρηματοδοτικού μέσου προσανατολισμού της αλιείας (ΧΜΠΑ). Συνολικά, οι επενδύσεις στον τομέα της μεταποίησης ανέρχονται περίπου σε 408 εκατ. Ecu εκ των οποίων 273 αφορούν δημόσια ενίσχυση, 223 περίπου εκατ. κοινοτικής ενίσχυσης, και η συνδρομή στον ιδιωτικό τομέα υπερβαίνει τα 134 εκατ. Ecu. Η ενίσχυση αυτή προορίζεται κυρίως για τη βελτίωση της ανταγωνιστικότητας, την προσαρμογή στις υγειονομικές προδιαγραφές και τη χρησιμοποίηση νέων τεχνολογιών.

Η Επιτροπή θεωρεί ότι οι ενισχύσεις στον κλάδο της μεταποίησης θα πρέπει να καταστήσουν δυνατή την προοδευτική προσαρμογή στις νέες συνθήκες διεθνοποίησης της αγοράς των αλιευτικών προϊόντων.

Η κοινοτική πρωτοβουλία PESCA έχει ως στόχο επίσης να υποστηρίξει την αναδιάρθρωση του αλιευτικού τομέα στις περιοχές εκείνες που εξαρτώνται σημαντικά από την αλιεία. Ο ρόλος της PESCA είναι συμπληρωματικός του ΧΜΠΑ και διατίθεται για την πρωτοβουλία αυτή ποσό 41 εκατ. Ecu για την περίοδο 1994-1999, που περιλαμβάνει επενδύσεις ύψους περίπου 24 εκατ. Ecu στον τομέα της διατήρησης και μεταποίησης των αλιευτικών προϊόντων.
ΓΡΑΠΤΗ ΕΡΩΤΗΣΗ E-0329/96 υποβολή: Sir Jack Stewart-Clark (PPE) προς το (27 Φεβρουαρίου 1996)

Θέμα: Επικουρικά όργανα του Συμβουλίου στον τομέα των ναρκωτικών

1. Προτίθεται το Συμβούλιο να συντάξει κατάσταση των μελών καθενός από τα κάτωθι επικουρικά όργανα στον τομέα των ναρκωτικών, αναφέροντας το όνομα και τη θέση που κατέχει στο κράτος μέλος;

- Εθνικοί Συντονιστές στον τομέα των Ναρκωτικών

- Ομάδα εργασίας για τα Ναρκωτικά και το Οργανωμένο Έγκλημα (τρίτος πυλώνας)

- Ομάδα εργασίας της ΚΕΠΠΑ για τα Ναρκωτικά (δεύτερος πυλώνας)

- Ομάδα εργασίας στον τομέα της Υγείας (πρώτος πυλώνας)

- Ομάδα Εμπειρογνωμόνων των κρατών μελών, η οποία συγκροτήθηκε στα πλαίσια του Ευρωπαϊκού Συμβουλίου των Καννών στις 26/27 Ιουνίου 1995

- Ομάδα Εργασίας ad hoc για τα Ναρκωτικά, η οποία συγκροτήθηκε στα πλαίσια του Ευρωπαϊκού Συμβουλίου της Μαδρίτης στις 15/16 Δεκεμβρίου 1995

2. Με ποιο τρόπο σκοπεύει το Συμβούλιο να διευθετήσει την κατάσταση;

Απάντηση (11 Ιουνίου 1996)

Η σύνθεση των αντιπροσωπιών στις διάφορες ομάδες εργασίας και τις ομάδες εμπειρογνωμόνων, η οποία ούτως ή άλλως αλλάζει συχνά, εμπίπτει στην αρμοδιότητα των κρατών μελών.

Η Προεδρία, επικουρούμενη από την Γενική Γραμματεία του Συμβουλίου μεριμνά για τον συντονισμό των εργασιών των διαφόρων ομάδων.
ΓΡΑΠΤΗ ΕΡΩΤΗΣΗ E-1038/96 υποβολή: Glyn Ford (PSE) προς την Επιτροπή (3 Μαΐου 1996)

Θέμα: Προβλεπόμενες από το νόμο αργίες

Ποιές είναι οι προβλεπόμενες από το νόμο αργίες ανά κράτος μέλος χωριστά;

Ποιά δικαιώματα έχουν οι εργαζόμενοι για αυτές τις αργίες ανά κράτος μέλος χωριστά;

Απάντηση του κ. Flynn εξ ονόματος της Επιτροπής (10 Ιουνίου 1996)

Η Επιτροπή κατανοεί την ερώτηση του αξιότιμου βουλευτή που αφορά τις δημόσιες αργίες, περισσότερο παρά την αμοιβόμενη ετήσια κανονική άδεια η οποία προβλέπεται από το άρθρο 7 της οδηγίας του Συμβουλίου 93/104/ΕΚ σχετικά με ορισμένα θέματα της οργάνωσης του χρόνου εργασίας ((ΕΕ L 307 της 31.12.1993. )).

Η κατάσταση σχετικά με το δικαίωμα σε δημόσιες αργίες είναι περίπλοκη. Στα δώδεκα κράτη μέλη υπάρχει συγκεκριμένη νομοθεσία σε σχέση με τις δημόσιες αργίες. Στη Δανία και στη Σουηδία αυτό το δικαίωμα αναγνωρίζεται από τις συλλογικές συμβάσεις, ενώ στο Ηνωμένο Βασίλειο εξαρτάται από τη σύμβαση απασχόλησης. Όπου υπάρχει νομοθεσία, ορισμένες φορές οι συλλογικές συμβάσεις προβλέπουν περισσότερες δημόσιες αργίες. Ισχύουν διαφορετικοί κανόνες στα διάφορα κράτη μέλη που ρυθμίζουν την κατάσταση εάν η δημόσια αργία συμπίπτει με άλλη ημέρα ανάπαυσης.

Η Επιτροπή δημοσίευσε κατάλογο αργιών του 1996 ((ΕΕ C 45 της 17.02.1996. )).

Τα δικαιώματα βάσει των οποίων οι εργαζόμενοι δικαιούνται δημόσιες αργίες καθώς και οι αμοιβές γι αυτές τις ημέρες διαφέρουν. Εντούτοις ορισμένα χαρακτηριστικά είναι κοινά σε πολλά κράτη μέλη, κυρίως οι εργαζόμενοι κανονικά έχουν δικαίωμα πληρωμής σε σχέση με τις δημόσιες αργίες, η πληρωμή εκτελείται από τον εργοδότη και όχι από άλλο φορέα και οι αργίες αυτές πληρώνονται επιπλέον από την ετήσια αμοιβόμενη άδεια. Στα περισσότερα κράτη μέλη οι δημόσιες αργίες αντιμετωπίζονται κατά τον ίδιο τρόπο όπως οι Κυριακές ως προς τους κανόνες που αφορούν την εργασία αυτές τις ημέρες και την πληρωμή ή αντισταθμιστική ανάπαυση γι αυτήν την εργασία.
ΓΡΑΠΤΗ ΕΡΩΤΗΣΗ E-0579/96 υποβολή: David Hallam (PSE) προς την Επιτροπή (11 Μαρτίου 1996)

Θέμα: Η κοινοτική νομοθεσία για τις προστατευόμενες ονομασίες προέλευσης

Η ισχύουσα κοινοτική νομοθεσία για τις προστατευόμενες ονομασίες προέλευσης πρέπει να εφαρμόζεται αδιακρίτως στην παραγωγή της γούστερ σώς (Worcestershire sauce) είτε αυτή παράγεται εντός είτε εκτός της κομητείας του Worcestershire στο Ηνωμένο Βασίλειο;

Απάντηση του κ. Fischler εξ ονόματος της Επιτροπής (18 Απριλίου 1996)

Οι σάλτσες δεν υπάγονται στο πεδίο εφαρμογής του κανονισμού (ΕΟΚ) αριθ. 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και τροφίμων ((ΕΕ L 208 της 24.07.1992. )). Δεν είναι ούτε γεωργικά προϊόντα ούτε είδη τροφίμων που καλύπτονται ρητά από το παράρτημα Ι του κανονισμού. Η ονομασία «Worcestershire Sauce» δεν μπορεί συνεπώς να προστατεύεται δυνάμει του εν λόγω κανονισμού.

Αντιθέτως το προϊόν αυτό μπορεί να υπαχθεί στο πεδίο εφαρμογής του κανονισμού (ΕΟΚ) αριθ. 2082/92 για τις βεβαιώσεις ιδιοτυπίας των γεωργικών προϊόντων και των τροφίμων1. Αυτός ο κανονισμός αποσκοπεί μεταξύ άλλων στην προστασία των παραδοσιακών συνταγών και το παράρτημά του σχετικά με τα τρόφιμα καλύπτει ρητά τις «παρασκευασμένες αρτιματικές σάλτσες». Μέχρι στιγμής ωστόσο καμία αίτηση για καταχώρηση της «Worcestershire Sauce» δεν έχει υποβληθεί στην Επιτροπή.